Oudkolwer sê administrateurs moet die skuld kryDie Proteas moes bontstaan in die toetsreeks teen Indië.(AP Photo/Aijaz Rahi) Dit het al vantevore sleg met die Suid-Afrikaanse krieketspan gegaan – dink aan al die nederlae in die Shane Warne/Ricky Ponting-era teen Australië, byna elke Wêreldbeker-toernooi en die Hansie Cronjé-sage. Maar nog nooit het die Proteas só sleg verloor soos in die afgelope paar maande nie. Eers was daar die tuistoetsreeks-nederlaag teen Sri Lanka, die Wêreldbeker-fiasko in Engeland en nou die vernederende pak slae teen Indië. Dit het vanoggend vir Indië net 12 aflewerings geneem om van die laaste twee Protea-kolwers ontslae te raak om die derde en laaste toets met ’n reusagtige beurt en 202 lopies te wen. Toegegee, die loot is ’n belangrike faktor in Indië en Faf du Plessis was ’n hele paar keer aan die verkeerde kant van die muntstuk, maar om vir Temba Bavuma (onderkaptein) te stuur om die lootwerk vir die derde toets te doen, was, in Graeme Smith se woorde, “ ’n patetiese oomblik”. ’n Span kyk na ’n kaptein vir leiding en om nie te gaan loot nie bloot omdat die muntstuk ’n paar keer verkeerd vir jou gespring het, stuur nie ’n baie positiewe boodskap uit nie. Dan was die kolwers glad nie opgewasse teen die Indiese boulers nie, terwyl die Protea-boulaanval sonder oemf was. Maar, sê Jacques Rudolph, die spelers en kaptein verdien nie alleen die skuld vir die vrot vertonings nie. “Tans kry ek die Protea-spelers bitter jammer, maar ’n vis verrot van sy kop af ondertoe. Krieket Suid-Afrika moet volle verantwoordelikheid aanvaar vir die huidige stand van krieket in ons land; soos wat ons in die Wêreldbeker en tans teen Indië gesien het,” het die voormalige Protea-kolwer getwiet. Sedert die Wêreldbeker-toernooi is Ottis Gibson en sy afrigterspan in die pad gesteek en daar word beplan om ’n sokkeragtige benadering tot die nasionale krieketspan te volg met ’n direkteur van krieket, ensovoorts. Enoch Nkwe het die span in Indië afgerig.